               ЕВРОПЕЙСКА КОМИСИЯ
            Брюксел, 27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за изменение на Протокола за Ирландия/Северна Ирландия към това Споразумение

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да установи позицията, която трябва да се заеме от името на Съюза в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), относно решение на Съвместния комитет за изменение на посоченото споразумение.

               2.Контекст на предложението

               2.1.Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               В Споразумението за оттегляне се определят редът и условията за организираното оттегляне на Обединеното кралство от Съюза и Евратом. Споразумението за оттегляне влезе в сила на 1 февруари 2020 г.

               2.2.Съвместният комитет

               Съвместният комитет, създаден съгласно член 164, параграф 1 от Споразумението за оттегляне, включва представители на Съюза и на Обединеното кралство. Той се председателства съвместно от Съюза и Обединеното кралство. В приложение VIII към Споразумението за оттегляне се определя процедурният правилник на Съвместния комитет. Съвместният комитет заседава поне веднъж годишно или по искане на Съюза или на Обединеното кралство и определя графика на своите заседания и своя дневен ред по взаимно съгласие.

               Задачите на Съвместния комитет са определени в член 164 от Споразумението за оттегляне и се състоят основно в:

               ·упражняване на надзор на изпълнението и прилагането на Споразумението пряко или чрез работата на специализираните комитети, които са му подчинени;

               ·приемане на решения и препоръки, включително изменения на Споразумението в предвидените в него случаи;

               ·предотвратяване на проблеми и разрешаване на спорове, които могат да възникнат във връзка с тълкуването и прилагането на Споразумението.

               2.3.Предвиденото решение на Съвместния комитет

               Съгласно член 164, параграф 5, буква г) от Споразумението Съвместният комитет може да приеме решение за изменение на Споразумението за оттегляне за отстраняване на грешки, пропуски или други недостатъци, или за справяне със ситуации, които не са били предвидени при подписването на Споразумението за оттегляне, и при условие че промените не изменят съществени елементи на Споразумението.

               Целта на предвиденото решение е да се отстранят грешки, които не изменят съществени елементи на Споразумението за оттегляне.

               Предвиденото решение ще бъде задължително за страните в съответствие с член 166, параграф 2 от Споразумението за оттегляне. В съответствие с Правило 9 от процедурния правилник в решенията, приети от Съвместния комитет, се посочва датата, на която те влизат в сила.

               3.Позиция, която трябва да се заеме от името на Съюза

               Поправка на приложение 2 към Протокола за Ирландия/Северна Ирландия

               Протоколът за Ирландия/Северна Ирландия беше въведен с цел да се отговори на уникалните обстоятелства на остров Ирландия в рамките на оттеглянето на Обединеното кралство от Съюза. Той включва разпоредби за избягване на „твърда“ граница между Ирландия и Северна Ирландия и предвижда спазването от Северна Ирландия на ограничен набор от правила, свързани с единния пазар на стоки на Съюза. В приложение 2 към Протокола се съдържа списък на разпоредбите на правото на Съюза, посочени в член 5, параграф 4 от Протокола, които се прилагат в това отношение към Северна Ирландия. Два акта, с които се задължават производителите на лекотоварни превозни средства постепенно да намаляват средните специфични емисии на CO2 на новите превозни средства, регистрирани в Съюза, са изброени по погрешка в посоченото приложение, въпреки че те не се отнасят до пускането на стоки на пазара в Съюза.

               4.Правно основание

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие. Предвиденият акт ще бъде задължителен за страните в съответствие с член 166, параграф 2 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               Единствената цел и съдържание на предвидения акт са свързани, от една страна, с изменението на Споразумението, за да се отстранят пропуски и недостатъци, без да се изменят съществени елементи в него, и от друга страна, с изменението на Споразумението в случай, който е специално предвиден в самото споразумение.

               Сключването на Споразумението се основава на член 50, параграф 2 от Договора за Европейския съюз.

               Поради това и в съответствие с основния принцип, че даден акт може да бъде изменен само с акт от същия вид, материалноправното основание на предложеното решение е член 50, параграф 2 от Договора за Европейския съюз.

               4.2.Материалноправно основание

               С решението относно поправките се прилага Протоколът за Северна Ирландия, който е сключен въз основа на член 50. Тъй като Протоколът за Северна Ирландия е търговско споразумение между ЕС и Обединеното кралство по отношение на Северна Ирландия, правно основание е и член 207 от ДФЕС.

               Поради това материалноправните основания за предложеното решение са член 50 от ДЕС и член 207 от ДФЕС.

               4.3.Заключение

               Правното основание за предложеното решение следва да бъдат член 50 от ДЕС и член 207 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с решението на Съвместния комитет ще се измени Споразумението за оттегляне, е целесъобразно след приемането му това решение да бъде публикувано в Официален вестник на Европейския съюз.

               2020/0367 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за изменение на Протокола за Ирландия/Северна Ирландия към това Споразумение

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено от Съюза с Решение (ЕС) 2020/135
                  1
                 на Съвета от 30 януари 2020 г. и влезе в сила на 1 февруари 2020 г.

               (2)С член 164, параграф 5, буква г) от Споразумението за оттегляне Съвместният комитет се оправомощава да приема решения за изменение на това споразумение, при условие че тези изменения са необходими за отстраняване на грешки, пропуски или други недостатъци, или за справяне със ситуации, които не са били предвидени при подписването на споразумението, и при условие че такива решения не могат да изменят съществени елементи на споразумението. Съгласно член 166, параграф 2 от Споразумението за оттегляне решения, приети от Съвместния комитет, са задължителни за Съюза и Обединеното кралство. Съюзът и Обединеното кралство трябва да изпълняват такива решения, които имат същото правно действие като Споразумението за оттегляне. В съответствие с член 182 от Споразумението за оттегляне Протоколът за Ирландия/Северна Ирландия съставлява неразделна част от това споразумение.

               (3)По погрешка в приложение 2, точка 9 към Протокола за Ирландия/Северна Ирландия са изброени два правни акта относно емисиите на CO2 от нови леки и лекотоварни автомобили, регистрирани в Съюза. За разлика от другите законодателни актове, изброени в приложение 2 и станали приложими по силата на член 5, параграф 4 от Протокола за Ирландия/Северна Ирландия, тези два регламента не се отнасят до пускането на стоки на пазара в Съюза. Поради това те следва да бъдат заличени от посоченото приложение.

               (4)Един правен акт относно пластмасовите продукти за еднократна употреба се отнася до пускането на такива стоки на пазара и до свободното движение на стоки, но само частично. В приложение 2 към Протокола следва да бъдат включени само онези разпоредби, които са от съществено значение за прилагането на правилата на вътрешния пазар по отношение на Северна Ирландия.

               (5)В съответствие с член 164, параграф 5, буква г) от Споразумението за оттегляне Съвместният комитет следва да приеме решение, за да бъдат отстранени тези грешки.

               (6)Поради това е целесъобразно да се определи позицията, която трябва да се заеме от името на Съюза в рамките на Съвместния комитет.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден със Споразумението за оттегляне, относно решение на Съвместния комитет, което трябва да бъде взето в съответствие с член 164, параграф 5, буква г) от него, е да се измени Споразумението за оттегляне, както следва:

               В приложение 2 към Протокола за Ирландия/Северна Ирландия следните вписвания в точка „9. Превозни средства, включително трактори за селското и горското стопанство“ след вписването за „Регламент (ЕС) 2015/758 на Европейския парламент и на Съвета от 29 април 2015 г. относно изискванията за одобряване на типа по отношение на въвеждането на бордовата система eCall, основаваща се на услугата 112, и за изменение на Директива 2007/46/ЕО“ се заличават:

               –„Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства“
                  2
               ; както и

               –„Регламент (ЕС) № 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства“
                  3
               .

               В приложение 2 към Протокола се добавя следната бележка в точка „25. Отпадъци“ след вписването за „Директива (ЕС) 2019/904 на Европейския парламент и на Съвета от 5 юни 2019 г. относно намаляването на въздействието на определени пластмасови продукти върху околната среда“:

               „Във връзка с прилагането на тези членове и части спрямо Обединеното кралство и на неговата територия по отношение на Северна Ирландия всяко позоваване на „3 юли 2021 г.“ в член 4, параграф 1, член 14 и член 17, параграф 1 следва да се чете като „1 януари 2022 г.“ Членове 2, 3, 14 и 17 и част Е от приложението се прилагат само доколкото се отнасят до членове 4—7.“

               В приложение 2 към Протокола за Ирландия/Северна Ирландия се добавят следните разпоредби в точка „25. Отпадъци“:

               –Членове 2—7, 14 и 17, както и части А, Б, В, Г и Е от приложението към Директива (ЕС) 2019/904 на Европейския парламент и на Съвета от 5 юни 2019 г. относно намаляването на въздействието на определени пластмасови продукти върху околната среда
                  4
               .

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 29, 31.1.2020 г., стр. 1.

                     (2)

                        ОВ L 140, 5.6.2009 г., стр. 1.

                     (3)

                        ОВ L 145, 31.5.2011 г., стр. 1.

                     (4)

                        ОВ L 155, 12.6.2019 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за изменение на Протокола за Ирландия/Северна Ирландия към това Споразумение

               ПРИЛОЖЕНИЕ

               Решение № .../2020 на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               от [дата] 2020 г.

               за изменение на Протокола за Ирландия и Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Протокола за И/СИ“).

               СЪВМЕСТНИЯТ КОМИТЕТ,

               като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), и по-специално член 164, параграф 5, буква г) от него,

               като има предвид, че:

               (1)С член 164, параграф 5, буква г) от Споразумението за оттегляне Съвместният комитет, създаден съгласно член 164, параграф 1 от него („Съвместният комитет“), се оправомощава да приема решения за изменение на Споразумението за оттегляне, при условие че тези изменения са необходими за отстраняване на грешки, пропуски или други недостатъци, или за справяне със ситуации, които не са били предвидени при подписването на споразумението, и при условие че такива решения не могат да изменят съществени елементи на споразумението. Съгласно член 166, параграф 2 от Споразумението за оттегляне решения, приети от Съвместния комитет, са задължителни за Съюза и Обединеното кралство. Съюзът и Обединеното кралство трябва да изпълняват такива решения, които имат същото правно действие като Споразумението за оттегляне.

               (2)В съответствие с член 182 от Споразумението за оттегляне Протоколът за Ирландия/Северна Ирландия („Протоколът“) съставлява неразделна част от това споразумение.

               (3)Два законодателни акта относно емисиите на CO2 от нови леки и лекотоварни автомобили, регистрирани в Съюза, които са изброени в точка 9 от приложение 2 към Протокола и са станали приложими в Обединеното кралство и на неговата територия по отношение на Северна Ирландия по силата на член 5, параграф 4 от този Протокол, не се отнасят до пускането на такива превозни средства на пазара в Съюза. Поради това те следва да бъдат заличени от приложение 2 към Протокола.

               (4)Осем правни акта, които са от съществено значение за прилагането на правилата на вътрешния пазар на стоки по отношение на Северна Ирландия и са пропуснати при приемането, следва да бъдат добавени в приложение 2 към Протокола.

               (5)За да се изясни приложното поле на някои актове, които вече са изброени в приложение 2 към Протокола, към приложението следва да бъдат добавени три бележки;

               ПРИЕ НАСТОЯЩОТО РЕШЕНИЕ:

               Член 1

               Приложение 2 към Протокола към Споразумението за оттегляне се изменя, както следва:

               1.в точка „9. Превозни средства, включително трактори за селското и горското стопанство“ се заличават следните вписвания:

               „—
                     Регламент № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства“

               „—
                     Регламент (ЕС) № 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства“

               2.в точка „6. Регламенти относно двустранни защитни мерки“ се добавя следното вписване:

               „—
                     Регламент (ЕС) 2019/287 на Европейския парламент и на Съвета от 13 февруари 2019 година за прилагане на двустранни защитни клаузи и на други механизми, с които се дава възможност за временно оттегляне на преференциите по някои търговски споразумения, сключени между Европейския съюз и трети държави
                  1
               “;

               3.в точка „23. Химикали и свързани вещества“ се добавя следното вписване:

               „—
                     Регламент (ЕО) № 111/2005 на Съвета за определяне на правила за мониторинг на търговията между Съюза и трети страни в областта на прекурсорите
                  2
               *“;

               4.в точка „25. Отпадъци“ се добавя следното вписване:

               „—
                     Членове 2—7, членове 14 и 17 и части А, Б, В, Г и Е от приложението към Директива (ЕС) 2019/904 на Европейския парламент и на Съвета от 5 юни 2019 г. относно намаляването на въздействието на определени пластмасови продукти върху околната среда
                  3
               *“;

               5.в точка „29. Храни — общи въпроси“ се добавя следното вписване:

               „—
                     Директива 2011/91/ЕС на Европейския парламент и на Съвета от 13 декември 2011 г. относно означенията или маркировките, идентифициращи партидата, към която принадлежи дадена храна
                  4
               “;

               6.в точка „42. Растителен репродуктивен материал“ се добавят следните вписвания:

               „—
                     Директива 66/401/ЕИО на Съвета от 14 юни 1996 г. относно търговията със семена от фуражни култури
                  5

               –
                     Директива 98/56/ЕО на Съвета от 20 юли 1998 г. относно търговията с посадъчен материал на декоративни растения
                  6

               –
                     Директива 2008/72/ЕО на Съвета от 15 юли 2008 г. относно търговията със зеленчуков размножителен и посадъчен материал, различен от семена
                  7
               “;

               7.в точка „47. Други“ се добавя следното вписване:

               „—
                     Регламент (ЕС) 2019/880 на Европейския парламент и на Съвета за въвеждането и вноса на движими културни ценности“

               8.в точка „4. Общи аспекти, свързани с търговията“, след вписването за „Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета“, се добавя следната бележка:

               „Без да се засяга фактът, че тарифните преференции за държави с право на участие съгласно Общата схема от преференции на Съюза се прилагат в Обединеното кралство по отношение на Северна Ирландия:

               –позоваванията на „държава членка“ в член 9, параграф 1, буква в), подточка ii) и в глава VI [Защитни разпоредби и разпоредби за надзор] от Регламент (ЕС) № 978/2012 не се тълкуват като включващи Обединеното кралство по отношение на Северна Ирландия;

               –позоваванията на „пазара на Съюза“ в член 2, буква к) и в глава VI [Защитни разпоредби и разпоредби за надзор] от Регламент (ЕС) № 978/2012 не се тълкуват като включващи пазара на Обединеното кралство по отношение на Северна Ирландия; както и

               –позоваванията на „производители от Съюза“ и на „промишленост на Съюза“ в Регламент (ЕС) № 978/2012 не се тълкуват като включващи производителите или промишлеността на Обединеното кралство по отношение на Северна Ирландия.“;

               9.в точка „5. Инструменти за търговска защита“, непосредствено под нейното заглавие, се добавя следната бележка:

               „Без да се засяга фактът, че мерките на Съюза за търговска защита се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в Регламент (ЕС) 2016/1036, Регламент (ЕС) 2016/1037, Регламент (ЕС) 2015/478 и Регламент 2015/755 не се тълкуват като включващи Обединеното кралство по отношение на Северна Ирландия. Освен това вносителите, които са платили антидъмпингови или изравнителни мита на Съюза при внос на стоки, чието митническо оформяне е извършено в Северна Ирландия, могат да поискат възстановяване на тези мита единствено съгласно съответно член 11, параграф 8 от Регламент (ЕС) 2016/1036 или член 21 от Регламент (ЕС) 2016/1037.“;

               10.в точка „6. Регламенти относно двустранни защитни мерки“, непосредствено под нейното заглавие, се добавя следната бележка:

               „Без да се засяга фактът, че двустранните защитни мерки на Съюза се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в регламентите, изброени по-долу, не се тълкуват като включващи Обединеното кралство по отношение на Северна Ирландия.“;

               11.в точка „25. Отпадъци“ след вписването за „Директива (ЕС) 2019/904 на Европейския парламент и на Съвета от 5 юни 2019 г. относно намаляването на въздействието на определени пластмасови продукти върху околната среда“ се добавя следната бележка:

               „Във връзка с прилагането на тези членове и части спрямо Обединеното кралство и на неговата територия по отношение на Северна Ирландия всяко позоваване на „3 юли 2021 г.“ в член 4, параграф 1, член 14 и член 17, параграф 1 следва да се чете като „1 януари 2022 г.“ Членове 2, 3, 14 и 17 и част Е от приложението се прилагат само доколкото се отнасят до членове 4—7.“.

               Член 2

               Настоящото решение влиза в сила в деня, следващ датата на приемането му.

               Съставено в [...] на […] година.

               За Съвместния комитет

               Съпредседатели

                     (1)

                        ОВ L 53, 22.2.2019 г., стр. 1.

                     (2)

                        ОВ L 22, 26.1.2005 г., стр. 1.

                     (3)

                        ОВ L 155, 12.6.2019 г., стр. 1.

                     (4)

                        ОВ L 334, 16.12.2011 г., стр. 1.

                     (5)

                        ОВ 125, 11.7.1966, стр.. 2298, специално издание на английски език: серия I, том 1965—1966 г., стр. 132.

                     (6)

                        ОВ L 226, 13.8.1998 г., стр. 16.

                     (7)

                        ОВ L 205, 1.8.2008 г., стр. 28.


               ЕВРОПЕЙСКА КОМИСИЯ
            Брюксел, 27.1.2021
            COM(2020) 833 final/2
            2020/0369(NLE)
            COM(2020) 833 final of 10.12.2020 downgraded on 27.1.2021
            Предложение за
            РЕШЕНИЕ НА СЪВЕТА
            относно позицията, която да се заеме от името на Европейския съюз в рамките на Съвместния комитет, създаден с член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на присъствието на Съюза

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да приеме позицията, която трябва да се заеме от името на Съюза в рамките на Съвместния комитет, създаден със Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (наричано по-нататък „Споразумението за оттегляне“), във връзка с решение на Съвместния комитет относно практическите работни механизми, свързани с упражняването на правата, посочени в член 12, параграф 2 от Протокола относно Ирландия/Северна Ирландия към Споразумението за оттегляне (наричан по-нататък „Протоколът“).

               2.Контекст на предложението

                  Съгласно член 12 от Протокола органите на Обединеното кралство са отговорни за изпълнението и прилагането на разпоредбите на правото на Съюза, станали приложими по силата на Протокола. Съгласно член 12, параграф 2 представителите на Съюза имат правото да присъстват по време на дейностите на органите на Обединеното кралство във връзка с изпълнението и прилагането на разпоредби на правото на Съюза, станали приложими по силата на този протокол, както и по време на дейностите, свързани с изпълнението и прилагането на член 5, като при поискване Обединеното кралство предоставя цялата съответна информация, свързана с такива дейности, и е задължено да съдейства на представителите на Съюза по време на тяхното присъствие, да им предоставя исканата информация и да прилага изисканите от представителите на Съюза мерки за контрол.

                  С установеното с член 12 от Протокола присъствие на Съюза следва да се гарантира, че Съюзът може ефективно да наблюдава прилагането и изпълнението на правото на Съюза, приложимо по отношение на Северна Ирландия, от страна на органите на Обединеното кралство. В член 12, параграф 4 от Протокола изрично се посочва, че институциите и органите на Съюза, включително по-специално Съдът на Европейския съюз, разполагат със същите правомощия като тези, които са им предоставени в съответствие с предвиденото в правото на Съюза.

               3.Позиция, която трябва да се заеме от името на Съюза

               Практически работни механизми за упражняването на правата, посочени в член 12, параграф 2 от Протокола

               С цел да се осигури ефективното прилагане на правилата, предоставени съгласно 12, параграф 2 от Протокола, с практическите работни механизми, изложени в решение на Съвместния комитет, се предвиждат

               –привилегии и имунитети на представителите на Съюза, упражняващи тези права на Съюза;

               –ред и условия за искане на информация

               –общ електронен достъп до информационните системи на Обединеното кралство, които са от значение за прилагането на Протокола; както и

               –ред и условия за изискване на мерки за контрол.

               Упражняването на правата съгласно член 12, параграф 2 не е ограничено в частност до територията на Северна Ирландия, а се отнася до всички дейности, извършвани от органите на Обединеното кралство при прилагането на Протокола, без значение на мястото, където се извършват.

               4.Правно основание

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие. Предвиденият акт ще бъде задължителен за страните в съответствие с член 166 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2. Материалноправно основание

               С решението относно присъствието на Съюза се установяват условията за прилагането на Споразумението за оттегляне, което беше сключено на основание на член 50 от ДЕС. Тъй като Протоколът относно Северна Ирландия представлява търговско споразумение между ЕС и Обединеното кралство по отношение на Северна Ирландия, правното основание е също и член 207 от ДФЕС.

               Поради това материалноправните основания за предложеното решение са член 50 от ДЕС и член 207 от ДФЕС.

               4.3.
                     Заключение

               Правното основание за предложеното решение следва да бъдат член 50 от ДЕС и член 207 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като решението на Съвместния комитет се отнася до прилагането на материалноправните разпоредби на Протокола, е целесъобразно след приемането му то да бъде публикувано в Официален вестник на Европейския съюз.

               2020/0369 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Европейския съюз в рамките на Съвместния комитет, създаден с член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на присъствието на Съюза

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено от Съюза с Решение (ЕС) 2020/135
                  1
                на Съвета от 30 януари 2020 г. и влезе в сила на 1 февруари 2020 г.

               (2)С член 166 от Споразумението за оттегляне Съвместният комитет се оправомощава да приема решения по всички въпроси, които са предвидени в Споразумението за оттегляне. Протоколът за Ирландия/Северна Ирландия („Протоколът“) представлява неразделна част от Споразумението за оттегляне.

               (3)С член 12, параграф 2 от Протокола се установява правото на Съюза да присъства по време на всички дейностите на Обединеното кралство във връзка с изпълнението и прилагането на разпоредби на правото на Съюза, станали приложими по силата на Протокола, както и с изпълнението и прилагането на член 5 от Протокола. По-конкретно с него се предвижда правото за искане на информация от органите на Обединеното кралство във връзка с такива дейности, както и за изискване от тези органи да предприемат мерки за контрол.

               (4)С член 12, параграф 3 от Протокола се предвижда решение на Съвместния комитет за определяне на практическите работни механизми, свързани с упражняването на правата, предоставени по силата на Протокола в това отношение. С практическите работни механизми следва да се гарантира, че представителите на Съюза са в състояние да упражняват ефективно правата, посочени в член 12, параграф 2 от Протокола.

               (5)При предвиденото с Протокола присъствие на Съюза трябва да се вземат предвид уникалните обстоятелства на остров Ирландия, а представителите на Съюза следва да упражняват своите права, при зачитане на чуждия суверенитет, както и по-специално на Споразумението от Разпети петък ( Белфасткото споразумение) от 10 април 1998 г.

               (6)Поради това е целесъобразно да се определи позицията, която трябва да се заеме от името на Съюза в рамките на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден съгласно член 164 от Споразумението за оттегляне, във връзка с решение, което трябва да бъде взето в съответствие с член 12 от Протокола, се основава на проекта на решение на Съвместния комитет, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 29, 31.1.2020 г., стр.1.

    ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 833 final/2
            COM(2020) 833 final of 10.12.2020 downgraded on 27.1.2021
            ПРИЛОЖЕНИЕ
            към
            Предложение за Решение на Съвета
            относно позицията, която да се заеме от името на Европейския съюз в рамките на Съвместния комитет, създаден с член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на присъствието на Съюза

               ПРИЛОЖЕНИЕ
                  Проект на решение на Съвместния комитет във връзка с член 12, параграф 2 от Протокола

               РЕШЕНИЕ № [x]/2020 НА СЪВМЕСТНИЯ КОМИТЕТ, СЪЗДАДЕН СЪС СПОРАЗУМЕНИЕТО ЗА ОТТЕГЛЯНЕТО НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ ОТ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ

               от [дата] година

               относно практическите работни механизми във връзка с упражняването на правата на представителите на Съюза, посочени в член 12, параграф 2 от Протокола за Ирландия/Северна Ирландия

               Член 1 Предмет

               1.С настоящото решение се определят практическите работни механизми във връзка с упражняването на правата на Съюза чрез неговите представители, посочени в член 12, параграф 2 от Протокола за Ирландия/Северна Ирландия (наричан по-нататък „Протоколът“).

               2.За целите на настоящото решение „обхванати дейности“ означава всички дейности на органите на Обединеното кралство, свързани с изпълнението и прилагането на разпоредбите на правото на Съюза, станали приложими по силата на Протокола, както и дейностите, свързани с изпълнението и прилагането на разпоредбите на член 5 от Протокола, включително изпълнението и прилагането на решения на Съвместния комитет, приети на негово основание, по силата на член 12, параграф 2 от Протокола.

                  Член 2
                  Представители на Съюза

               1.Съюзът гарантира, че неговите представители, упражняващи правата съгласно член 12, параграф 2 от Протокола, действат добросъвестно и работят в тясно сътрудничество с органите на Обединеното кралство, които провеждат обхванатите дейности, както и че общуват тясно с тях.

               2.Представителите на Съюза, които упражняващи правата съгласно член 12, параграф 2 от Протокола, не участват в дейности, които не са свързани с упражняването на тези права.

               3.Когато упражняват правото си да присъстват, представителите на Съюза  се съобразяват с насоките, които органите на Обединеното кралство са им предоставили относно тяхната безопасност и безопасността на други лица. . Те спазват всички изисквания, които са им били наложени законосъобразно от органите на Обединеното кралство, отговорни за правоприлагането, предмет на трета част, дял XII и дял XIII (членове 120 и 121) от Споразумението за оттегляне.

               4.Съюзът гарантира, че неговите представители не могат да разкриват информация, която е станала тяхно достояние при упражняването на правата съгласно член 12, параграф 2 от Протокола, освен пред институциите, органите, службите и агенциите на Съюза, както и пред органите на Обединеното кралство, освен ако не им е било разрешено да направят това от компетентна институция, орган, служба или агенция на Съюза.

               5.Представителите на Съюза имат право да присъстват по време на обхванатите дейности в Обединеното кралство, включително на всички места, където стоки или животни влизат или излизат от Северна Ирландия на пристанища или летища. Представителите на Съюза могат да имат достъп до съоръженията, посочени в член 3, параграф 1, само когато присъстват представителите на органите на Обединеното кралство и когато ги ползват за извършването на обхванати дейности, или когато дадено съоръжение трябва да се изполва по друг начин за тази цел. Представителите на Съюза могат да придружават всички представители на органите на Обединеното кралство, когато те извършват някоя от обхванатите дейности, включително проверки в обекти, различни от посочените в предходното изречение.

               6.Обединеното кралство улеснява присъствието на представителите на Съюза, упражняващи правата съгласно член 12, параграф 2 от Протокола, и предоставя всякакво оборудване, удобства и други улеснения като например подходящо оборудвани работни станции и подходящи ИТ връзки, необходими за изпълнението на техните задачи.

               7.Архивите на Съюза относно всяка информация, свързана с която и да е от обхванатите дейности, са неприкосновени.

               8.Представителите на Съюза, присъстващи в Обединеното кралство, не трябва да бъдат възпрепятствани да се движат свободно в Обединеното кралство с цел упражняване на правата съгласно член 12, параграф 2 от Протокола.

               9.При упражняване на правата съгласно член 12, параграф 2 от Протокола представителите на Съюза следва да носят идентификационна карта с тяхната снимка, удостоверяваща името им, както и длъжността, институцията, органа, службата или агенцията на Съюза. Съюзът издава такива идентификационни карти, използвайки образец, който Съюзът  представя на Обединеното кралство в срок от един месец от влизането в сила на настоящото решение.

               10.При пристигане на местата, където се упражняват правата съгласно член 12, параграф 2 от Протокола, представителят на Съюза представя идентификационната карта, посочена в параграф 9. При спазване на параграф 3, след като бъде надлежно идентифициран, този представител на Съюза получава незабавно достъп до съоръжението.

               11.Представителите на Съюза имат право да пътуват до Обединеното кралство без предварително уведомление или одобрение с цел упражняване на правата съгласно член 12, параграф 2 от Протокола. Те могат да пътуват до Обединеното кралство, като използват разрешенията за преминаване, издавани от Съюза.

               12.Представителите на Съюза в Обединеното кралство с цел упражняване на правата съгласно член 12, параграф 2 от Протокола и техните съпрузи и членовете на семействата им на тяхна издръжка не могат да бъдат подлагани на ограничения във връзка с имиграцията и към тях не могат да бъдат прилагани формалностите за регистриране на чужденци.

               13.Докато се намират в Обединеното кралство с цел упражняване на правата съгласно член 12, параграф 2 от Протокола, представителите на Съюза имат право на същите облекчения по отношение на притежаването и обмена на валута, каквито обикновено се предоставят на длъжностните лица от международните организации, пребиваващи в Обединеното кралство, и те се освобождават от национално данъчно облагане върху техните заплати, надници и възнаграждения, изплащани от Съюза или държавите членки.  Такива привилегии и имунитети по отношение на данъчно облагане не се прилагат за представители на Съюза, които са граждани на Обединеното кралство (различни от граждани на Обединеното кралство, които са и граждани на държава — членка на Съюза, и не са пребивавали в Обединеното кралство към момента на назначаването им) или пребивават постоянно в Обединеното кралство.

               14.Докато се намират в Обединеното кралство с цел упражняване на правата съгласно член 12, параграф 2 от Протокола, представителите на Съюза се ползват с право на безмитен внос и реекспорт на своите мебели и вещи, включително моторни превозни средства.

               15.За целите на трета част, дял XII и дял XIII (членове 120 и 121) от Споразумението за оттегляне дейностите на представителите на Съюза в Обединеното кралство съгласно член 12, параграф 2 от Протокола се считат  за дейности на Съюза по силата на Споразумението за оттегляне.

                  Член 3
                  Точки за контакт

               1.Обединеното кралство предоставя на Съюза списък на органите, провеждащи обхванати дейности, и местата на провеждането им.

               Обединеното кралство определя точка за контакт за всеки от органите, посочени в първа алинея, и предоставя на Съюза съответните данни за контакт.

               2.Обединеното кралство уведомява Съюза експедитивно за всяко изменение на списъка, посочен в параграф 1, първа алинея, и за всяка промяна на точка за контакт или на данни за контакт.

               3.Съюзът определя точка за контакт за целите на параграф 2.

                  Член 4
                  Ред и условия за искане на информация

               1.Представителят или точката за контакт на Обединеното кралство, в зависимост от случая, отговаря експедитивно на всяко искане за информация, като  дава на представителя на Съюза достатъчно време да направи оценка на информацията за целите на упражняването на правата съгласно член 12, параграф 2 от Протокола.

               2.Ако органите на Обединеното кралство считат, че искането на информация или целесъобразността на такова искане не е ясно или че обхватът на исканата информация ще направи изпълнението на искането прекомерно обременяващо, те могат да поискат от представителя на Съюза, който е направил искането, да поясни или да уточни неговия обхват.

               3.Като  надлежно се отчитат техните задължения, посочени в член 2, параграф 2 от настоящото решение, при упражняването на правата съгласно член 12, параграф 2 от Протокола представителите на Съюза имат право да разглеждат и при необходимост да копират документи и записи, които са притежание на органите на Обединеното кралство и които съдържат информация, имаща значение за обхванатите дейности. Съюзът защитава тази информация в съответствие с член 2, параграф 4.

               4.Представителите на Съюза могат да поискат от органите на Обединеното кралство, провеждащи обхванати дейности, да предоставят съответната информация за тези дейности.

                  Член 5
                  Електронен достъп до приложимите информационни системи, бази данни и мрежи

               1.При поискване от Съюза Обединеното кралство предоставя на представители на Съюза текущ и непрекъснат електронен достъп в реално време до съответната информация, която се съдържа в мрежите, информационните системи и базите данни на Обединеното кралство и в националните модули на Обединеното кралство на системите на Съюза (наричани по-нататък „ИТ системи“), посочени в приложение 1, до степен, необходима за упражняването на правата съгласно член 12, параграф 2 от Протокола от страна на представителите на Съюза. Съюзът гарантира, че неговите представители защитават тази информация в съответствие с параграфи 3 и 4.

               2.При поискване от Съюза Обединеното кралство предоставя на представителите на Съюза електронен достъп до съответната информация, което се съдържа в ИТ системите, посочени в приложение 2, до степен, необходима за упражняването на правата съгласно член 12, параграф 2 от Протокола от страна на представителите на Съюза. Съюзът гарантира, че неговите представители защитават тази информация в съответствие с параграфи 3 и 4.

               3.Предоставеният достъп, който може да се ползва и от разстояние, е предмет на спазването от страна на представителите на Съюза на изискванията за сигурност и на други изисквания по отношение на всяка една от тези ИТ системи.

               4.Съюзът гарантира, че неговите представители могат да използват информацията, посочена в параграфи 1 и 2, само за целите на упражняването на правата съгласно член 12, параграф 2 от Протокола. Съюзът гарантира, че неговите представители не разкриват информацията, до която са получили достъп съгласно параграфи 1 и 2, освен пред институциите, органите, службите и агенциите на Съюза, както и пред органите на Обединеното кралство, освен ако не са получили разрешение за това от митническите органи на Обединеното кралство и от компетентния орган, служба или агенция на Съюза. Митническите органи на Обединеното кралство не могат да отказват да разрешат такова разкриване на информация освен в надлежно обосновани случаи.

               5.Обединеното кралство съобщава на Съюза всяка промяна по отношение на съществуването, обхвата или функционирането на ИТ системите, изброени в приложения 1 и 2, достатъчно време преди тези промени да влязат в сила.

                  Член 6
                  Ред и условия за изискване на мерки за контрол

               1.Представителите на Съюза могат да изискват мерки за контрол в отделни случаи, както в устна, така и в писмена форма. В такива искания надлежно се посочват причините за искането на конкретна мярка за контрол. По принцип исканията се отправят  към съответното лице за контакт на органа на Обединеното кралство, като устните искания могат да бъдат отправени и към представител на органите на Обединеното кралство.

               2.Органите на Обединеното кралство изпълняват поисканата мярка за контрол експедитивно.

               3.Ако органите на Обединеното кралство считат, че предоставените от представителите на Съюза причини за тяхното искане не са достатъчни или ясни, органите на Обединеното кралство могат да поискат от представителите на Съюза да пояснят или обяснят причините за искането по-подробно.

                  Член 7

               Съвместният комитет преразглежда настоящото решение най-късно [три] години след влизането му в сила по искане на Съюза или на Обединеното кралство.

                  Член 8
                  Влизане в сила

               Настоящото решение влиза в сила на 1 януари 2021 г.

               Съставено в Брюксел на […] година.

               За Съвместния комитет

               Съпредседатели

               Приложение 1: ИТ системи, съдържащи информация, необходима за прилагането на законодателството на Съюза, посочено в член 5, параграф 3, първо изречение от Протокола и в член 5, параграфи 1 и 2 от Протокола

               ●
                     Customs Declarations Service (CDS)(система за митнически декларации), съдържаща рискови профили и информация относно представянето и временното складиране на стоки, когато е налична

               ●
                     Goods Vehicle Movement Service (GVMS) (система за координиране на движението на превозни средства)

               ●
                     Freight Targeting System (система за насочване на товари), съдържаща информация, събирана чрез алтернативни средства във връзка с декларирането от страна на Обединеното кралство на декларации за износ

               ●
                     National domain of Northern Ireland Import Control System (ICS) (национален модул  за Северна Ирландия в системата за контрол на вноса), съдържаща рискови профили

               ●
                     National domain of Northern Ireland New Computerised Transit System (NCTS) (национален модул за Северна Ирландия в новата компютризирана система за транзита)

               Други системи, използвани от органите на Обединеното кралство за прилагане на член 5, параграфи 2 и 4 и член 6, параграф 1 от Протокола, включително информация относно разрешенията (разрешения и решения, свързани с Митническия кодекс на Съюза и с Протокола).

               Приложение 2: Други ИТ системи, съдържащи информация, необходима за извършване на обхванатите дейности

               ●
                     National Domain Excise Movement and Control System (EMCS) (национален модул на системата за движение и контрол на акцизни стоки)

               ●
                     National Domain VAT Information Exchange System (VIES) (национален модул на системата за обмен на информация за ДДС) и всички, имащи пряко отношение база данни на Обединеното кралство, с цел справка с регистрационните данни за търговци от Северна Ирландия и с информацията, предоставена от търговци от Северна Ирландия на данъчната администрация на Обединеното кралство относно облагаеми сделки във връзка с вътреобщностни придобивания на стоки, извършвани в Северна Ирландия, които трябва да бъдат декларирани от страна на търговците от Северна Ирландия.

               ●
                     National Domain (Import) One Stop Shop (IOSS and OSS) (национален модул (внос) обслужване на едно гише (обслужване на едно гише при внос (IOSS) и обслужване на едно гише (OSS))

               ●
                     National Domain VAT Refund (национален модул в системата за възстановяване на ДДС)


               ЕВРОПЕЙСКА КОМИСИЯ
            Брюксел, 27.1.2021
            COM(2020) 835  final/2
            COM(2020) 835 final of 10.12.2020 downgraded on 27.1.2021
            Предложение за
            РЕШЕНИЕ НА СЪВЕТА
            съгласно член 218, параграф 9 от ДФЕС относно позицията, която трябва да се заеме от името на Европейския съюз в рамките на Съвместния комитет, създаден по силата на член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на селскостопанските субсидии

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да одобри позицията, която да бъде приета от името на Съюза в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), във връзка с решение на Съвместния комитет за освобождаване в съответствие с член 10, параграф 2 от Протокола на селскостопанските субсидии, включително мерките в подкрепа на продукти от риболов и аквакултури, от прилагането на правилата на Съюза за държавна помощ, които се прилагат спрямо Обединеното кралство и в Обединеното Кралство по отношение на Северна Ирландия в съответствие с член 10, параграф 1 от Протокола за Ирландия/Северна Ирландия към Споразумението за оттегляне (по-нататък „Протокола“). Съгласно член 10, параграф 2 във връзка с приложение 6 от Протокола с настоящото решение следва да се определят поне i) максималното общо годишно ниво на помощ и ii) минималният процент освободена помощ, отговаряща на изискванията на Споразумението на СТО („зелената кутия“), както е предвидено в член 10 от Протокола за Ирландия/Северна Ирландия („Протоколът“).

               2.Контекст на предложението

               Съгласно член 10 от Протокола правилата на Съюза за държавната помощ, изброени в приложение 5 към Протокола, се прилагат за всички мерки на Обединеното кралство в подкрепа на производството и търговията със селскостопански продукти в Северна Ирландия, ако тези мерки засягат търговията между Северна Ирландия и Съюза. Същевременно в него се предвижда мерките до определено максимално общо годишно ниво на помощ да бъдат освободени от прилагането на правото на Съюза, при условие че определен минимален процент от тази освободена помощ отговаря на разпоредбите на приложение 2 към Споразумението на СТО за селското стопанство.

               В съответствие с приложение 6 към Протокола Съвместният комитет следва да определи първоначалното максимално общо годишно ниво на освободена помощ и първоначалния минимален процент, като взема под внимание най-актуалните налични данни.

               При определяне на първоначалното максимално общо годишно ниво на освободена помощ за селскостопанския сектор в Протокола се предвижда да се вземе предвид, наред с другото, структурата на бъдещата схема на Обединеното кралство за селскостопанско подпомагане, както и годишната средна стойност на общата сума на разходите, извършени в Северна Ирландия в рамките на общата селскостопанска политика по настоящата МФР за периода 2014—2020 г.

               При определяне на първоначалния минимален процент, приложим спрямо максималното общо годишно ниво на освободена помощ за селскостопанския сектор, в Протокола се предвижда да се вземе предвид, наред с другото, структурата на схемата на Обединеното кралство за селскостопанско подпомагане, както и оповестеният за съответния период процент, в който общите разходи по общата селскостопанска политика в Съюза са били в съответствие с разпоредбите на приложение 2 към Споразумението на СТО за селското стопанство.

               3.Позиция, която трябва да се заеме от името на Съюза

               Определяне на максималното общо годишно ниво на помощ и на минималния процент, отговарящ на разпоредбите на приложение 2 към Споразумението на СТО за селското стопанство

               Максималното общо годишно ниво на помощ се определя въз основа на разпределените средства за разходи по стълб I и стълб II в рамките на общата селскостопанска политика (ОСП).

               За стълб I (Европейски фонд за гарантиране на земеделието (ЕФГЗ) съответното равнище на разходите е изчислено въз основа на два основни елемента: разпределените от Обединеното кралство средства за разходи за директни плащания, както и разходите, свързани с мерките за подкрепа на пазара, въз основа на годишните декларации за уравняване на сметките за финансовите години 2014—2019. Последните включват разходите, направени в рамките на общата организация на пазара (ООП) от разплащателната агенция на Обединеното кралство за Северна Ирландия. При липсата на данни за сметките, които вече са уравнени за финансовата 2020 година, средната годишна сума е изчислена с оглед на периода 2014—2019 г., като общата сума е разделена на 6 години.

               За стълб II (Европейски земеделски фонд за развитие на селските райони (ЕЗФРСР) разглежданата сума се основава на средната разпределена сума за 7 години в одобрената програма за развитие на селските райони (включително допълнително национално финансиране и допълнително финансиране извън обхвата на член 42 от Договора за функционирането на Европейския съюз).

               За дадена година с тежка и непредвидена криза максималното общо годишно ниво на помощ следва да се увеличи.

               Максималното ниво на освободена помощ за риболова се основава също така на средните разходи по многогодишната финансова рамка (2014—2020 г.) и е определено като максимално ниво на помощта за петгодишен период с годишен таван.

               За да се гарантира, че количественото освобождаване на определено ниво на помощ от прилагането на правилата на Съюза за държавната помощ не подкопава изискванията по същество относно подпомагането в сектора на риболова, установени в правото на Съюза, съвместното решение отразява критериите за допустимост по отношение на вида на подпомаганите операции, предвидени в правото на Съюза, като се изключва възможността някои операции да бъдат финансирани от освободената сума.

               Минималният процент на освободена помощ, която трябва да отговаря на разпоредбите на приложение 2 към Споразумението на СТО за селското стопанство, се основава на средния процент на отговарящата на изискванията помощ от ЕС. Процентът е изчислен въз основа на уведомленията на ЕС за вътрешна подкрепа до СТО за бюджетните години 2014—2018 г. — последните години в рамките на текущата МФР, за които има уведомления (средна стойност за 5 години).

               4.Правно основание

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие. Предвиденият акт ще бъде задължителен за страните в съответствие с член 166 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               В решението относно „селскостопанските субсидии“ се определят условията за изпълнение на Споразумението за оттегляне, което беше сключено въз основа на член 50. Тъй като Протоколът за Северна Ирландия е търговско споразумение между ЕС и Обединеното кралство по отношение на Северна Ирландия, правното основание е също и член 207 от ДФЕС.

               Поради това процесуалноправното основание за предложеното решение е член 50 от ДЕС и член 207 от ДФЕС.

               4.3.Заключение

               Правното основание за предложеното решение следва да бъдат член 50 от ДЕС и член 207 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с решението на Съвместния комитет се прилагат някои разпоредби на Споразумението за оттегляне, е целесъобразно след приемането му то да бъде публикувано в Официален вестник на Европейския съюз.

               Предложение за

               РЕШЕНИЕ НА СЪВЕТА

               съгласно член 218, параграф 9 от ДФЕС относно позицията, която трябва да се заеме от името на Европейския съюз в рамките на Съвместния комитет, създаден по силата на член 164 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на селскостопанските субсидии

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено от Съюза с Решение (ЕС) 2020/135 на Съвета
                  1
                от 30 януари 2020 г. и влезе в сила на 1 февруари 2020 г.

               (2)С член 166 от Споразумението за оттегляне Съвместният комитет се оправомощава да приема решения по всички въпроси, предвидени в Споразумението. Протоколът за Ирландия/Северна Ирландия към Споразумението за оттегляне (наричан по-нататък „Протоколът“) е неразделна част от това споразумение.

               (3)Съгласно член 10, параграф 1 от Протокола за Ирландия/Северна Ирландия мерките, предприети от Обединеното кралство в подкрепа на производството и търговията със селскостопански продукти в Северна Ирландия, включително подкрепата за продукти от риболов и аквакултури,, се подчиняват на правилата на Съюза за държавната помощ, изброени в приложение 5 към Протокола, когато тези мерки засягат търговията между Северна Ирландия и Съюза. Същевременно в член 10, параграф 2 се предвижда мерките до определено максимално общо годишно ниво на помощ да бъдат освободени от прилагането на правото на Съюза, при условие че определен минимален процент от освободената помощ отговаря на разпоредбите на приложение 2 към Споразумението на СТО за селското стопанство.

               (4)Максималното общо годишно ниво на помощ и минималният процент следва да се определят, като се вземат предвид съображенията, изложени в приложение 6 към Протокола.

               (5)За целите на изчисляването на максималното общо годишно ниво на помощ за селскостопански продукти, различни от продукти от риболов и аквакултури, са взети предвид средните разходи, направени и предвидени в Северна Ирландия по общата селскостопанска политика (ОСП) в рамките на настоящата МФР за периода 2014—2020 г.

               (6)За целите на определянето на минималния процент е взет предвид средният процент на помощта от ЕС, която отговаря на разпоредбите на приложение 2 към Споразумението на СТО за селското стопанство, съгласно уведомленията на ЕС за общата подкрепа до СТО за последните пет години в рамките на настоящата МФР.

               (7)Следователно максималното общо годишно ниво на помощ следва да бъде определено на 429 милиона евро за субсидии в селскостопанския сектор.

               (8)За продуктите от риболов и аквакултури максималното ниво на помощ, основано на средните разходи по многогодишната финансова рамка на ЕС (2014—2020 г.), следва да бъде определено на 19,5 милиона евро за период от пет години, с таван от 4,5 милиона евро за дадена година.

               (9)За да се избегне използването на освободената помощ за финансиране на операции, които иначе не отговарят на условията за подпомагане в сектора на рибарството, решението на Съвместния комитет следва да отразява недопустимостта на някои операции, както са предвидени в правото на Съюза.

               (10)Поради това е целесъобразно да се определи позицията, която трябва да се заеме от името на Съюза в рамките на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден съгласно член 164 от Споразумението за оттегляне, във връзка с решение, което трябва да бъде взето в съответствие с член 10 от Протокола, се основава на проекта на решение на Съвместния комитет, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 29, 31.1.2020 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            ПРИЛОЖЕНИЕ
            към
            Предложение за Решение на Съвета
            в съответствие с член 218, параграф 9 от ДФЕС относно позицията на Съюза във връзка с проекта на предложение за Решение на Съвместния комитет относно селскостопанските субсидии

               ПРОЕКТ НА РЕШЕНИЕ № [.../2020] НА СЪВМЕСТНИЯ КОМИТЕТ  ЕВРОПЕЙСКИ СЪЮЗ — ОБЕДИНЕНО КРАЛСТВО

               от […] 2020 година

               за определяне на първоначалното максимално общо годишно ниво на освободена помощ и първоначалния минимален процент, посочени в член 10, параграф 2 от Протокола за Ирландия/Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               СЪВМЕСТНИЯТ КОМИТЕТ

               като взе предвид Протокола за Ирландия/Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 10, параграф 2 от него и приложение 6 към него,

               РЕШИ:

               Член 1

               Общо годишно ниво на помощ за селскостопански продукти, различни от продукти от риболов и аквакултури

               1. Първоначалното максимално общо годишно ниво на освободена помощ, посочено в член 10, параграф 2 от Протокола за Ирландия/Северна Ирландия, за селскостопански продукти, различни от продукти от риболов и аквакултури, се определя на 382,2 милиона британски лири
                  1
               .

               2. Обединеното кралство може да увеличи максималното общо годишно ниво на освободена помощ, посочено в параграф 1, до допълнителна сума от 25,03 милиона британски лири за дадена година с частта от сумата на максималното общо годишно ниво на освободена помощ, която не е била изразходвана през предходната календарна година.

               3. Максималното общо годишно ниво на освободена помощ, посочено в параграф 1, се увеличава със сумата от 6,8 милиона британски лири за дадена година:

               а) когато през въпросната година Европейският съюз е предприел мерки, обхващащи Република Ирландия, съгласно част II, дял I, глава I или член 219, 220 или 221 от Регламент (ЕС) № 1308/2013
                  2
               ; или

               б) въз основа на:

               i) болест по животните,

               ii) събитие или обстоятелство, което значително смущава или заплашва да предизвика смущения на пазара, когато има вероятност това положение или въздействието на това положение върху пазара да продължи или да се влоши;

               iii) сериозно смущение на пазара, за което се счита, че произтича пряко от загубата на потребителско доверие поради рискове за общественото здраве, здравето на животните или на растенията и риск от болести; или

               iv) природно бедствие, което засяга територията на Северна Ирландия и не засяга в еднаква степен целия остров Ирландия.

               Буква б) се прилага само когато Обединеното кралство е информирало Европейския съюз най-малко 10 дни преди да използва увеличеното общо годишно ниво на помощ.

               Член 2

               Общо годишно ниво на помощ за продукти от риболов и аквакултури

               1. Първоначалното максимално общо ниво на освободена помощ, посочено в член 10, параграф 2 от Протокола за Ирландия/Северна Ирландия за продукти от риболов и аквакултури, се определя на 16,93 милиона британски лири през първите пет години след влизането в сила на настоящото решение, както и през всеки следващ петгодишен период. Въпреки това общото годишно ниво на освободена помощ за тези продукти не трябва да надвишава 4,01 милиона британски лири за дадена година.

               2. Следните операции не са допустими за финансиране от сумите, посочени в параграф 1:

               а)операции, които водят до увеличаване на риболовния капацитет на кораб, или оборудване, което повишава способността му да намира риба;

               б)строителство на нови риболовни кораби или внос на риболовни кораби;

               в)окончателно преустановяване на риболовните дейности;

               г)временно преустановяване на риболовните дейности, освен ако не е свързано с някое от следните:

               i.
                     спешни мерки, въведени от компетентните органи на Обединеното кралство или от Обединеното кралство по отношение на Северна Ирландия, за максимален период от шест месеца с цел премахване на сериозна заплаха за морските биологични ресурси или морската екосистема;

               ii.
                     неподновяване на международно споразумение в областта на рибарството или на протоколи към него;

               iii.
                     план за управление на рибарството, публикуван по силата на законодателство в Обединеното кралство или от Обединеното кралство по отношение на Северна Ирландия, в който се определят политики, предназначени за възстановяване на един или повече рибни запаси до устойчиви равнища или за поддържане на тези запаси на устойчиви равнища;

               iv.
                     спешни мерки, въведени от компетентните органи на Обединеното кралство или от Обединеното кралство по отношение на Северна Ирландия, в отговор на извънредна ситуация в общественото здраве или в друга област, която има сериозно въздействие върху секторите на рибарството или аквакултурите;

               д)проучвателен риболов;

               е)прехвърляне на собствеността върху предприятие; както и

               ж)пряко зарибяване, освен ако не е предвидено в мерки на компетентните органи на Обединеното кралство или на Обединеното кралство по отношение на Северна Ирландия, за опазване на рибните запаси или морската екосистема, или в случай на експериментално зарибяване.

               Изключенията, предвидени в буква г), са обвързани с условието риболовните дейности, извършвани от риболовния кораб или от съответния рибар, да бъдат действително преустановени и финансирането да се предоставя за максимален срок от шест месеца на кораб.

               Член 3

               Минимален процент

               Първоначалният минимален процент, посочен в член 10, параграф 2 от Протокола, се определя на 83 % и се прилага за сумите на общото годишно ниво на освободена помощ, посочено в член 1.

               Член 4

               Преглед

               Съвместният комитет преразглежда редовно настоящото решение и неговото прилагане.

               Член 5

               Влизане в сила

               Настоящото решение влиза в сила на 1 януари 2021 г.

               Съставено в Брюксел на […] година.

               За Съвместния комитет

               Съпредседатели

                     (1)

                        За целите на представянето на всички изчисления и количества, посочени в британски лири (GBP) в настоящото решение, в евро, следва да се използва обменният курс за директни плащания за 2019 г. (1 EUR = 0,89092 GBP).

                     (2)

                           Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 | (ОВ L 347, 20.12.2013 г., стp. 671).


               ЕВРОПЕЙСКА КОМИСИЯ
            Брюксел, 27.1.2021
            COM(2020) 841 final/2
            2020/0373(NLE)
            COM(2020) 841 final of 14.12.2020 downgraded on 27.1.2021
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на назначени от Съюза членове на арбитражен състав съгласно Споразумението

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да установи позицията, която трябва да се заеме от името на Съюза в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), относно решение на Съвместния комитет за изменение на посоченото споразумение.

               2.Контекст на предложението

               2.1.Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               В Споразумението за оттегляне се определят редът и условията за организираното оттегляне на Обединеното кралство от Съюза и Евратом. Споразумението за оттегляне влезе в сила на 1 февруари 2020 г.

               2.2.Съвместен комитет

               Съвместният комитет, създаден съгласно член 164, параграф 1 от Споразумението за оттегляне, включва представители на Съюза и на Обединеното кралство. Той се председателства съвместно от Съюза и Обединеното кралство. В приложение VIII към Споразумението за оттегляне се определя процедурният правилник на Съвместния комитет. Съвместният комитет заседава поне веднъж годишно или по искане на Съюза или на Обединеното кралство и определя графика и дневния ред на своите заседания по взаимно съгласие.

               Задачите на Съвместния комитет са определени в член 164 от Споразумението за оттегляне и се състоят основно в:

               ·упражняване на надзор на изпълнението и прилагането на Споразумението пряко или чрез работата на специализираните комитети, които са му подчинени;

               ·приемане на решения и препоръки, включително изменения на Споразумението в предвидените в него случаи;

               ·предотвратяване на проблеми и разрешаване на спорове, които могат да възникнат във връзка с тълкуването и прилагането на Споразумението.

               2.3.Предвиденият акт на Съвместния комитет

               В съответствие с член 171, параграф 1 от Споразумението за оттегляне Съвместният комитет изготвя, не по-късно от края на преходния период, списък с 25 лица, които желаят и могат да изпълняват функцията на членове на арбитражен състав. Съвместният комитет също така прави необходимото списъкът да съответства във всеки един момент на специфичните изисквания, установени в Споразумението за оттегляне.

               Целта на предвиденото решение е да се състави списък на лицата, които желаят и могат да изпълняват функцията на членове на арбитражни състави съгласно Споразумението за оттегляне.

               Предвиденото решение ще бъде задължително за страните в съответствие с член 166, параграф 2 от Споразумението за оттегляне. В съответствие с Правило 9 от процедурния правилник в решенията, приети от Съвместния комитет, се посочва датата, на която те влизат в сила.

               3.Позиция, която трябва да се заеме от името на Съюза

               Преходният период, предвиден в Споразумението за оттегляне, изтича на 31 декември 2020 г. По-голямата част от разпоредбите на Споразумението за оттегляне, включително разпоредбите относно уреждането на спорове съгласно шеста част, дял III, ще влязат в сила на 1 януари 2021 г. Необходимо е до 1 януари 2021 г. да бъде изготвен списък с арбитри в случай на спор относно тълкуването на Споразумението за оттегляне, тъй като от този момент всяка от страните може да отнесе споровете пред задължителен арбитраж.

               Съюзът и Обединеното кралство се споразумяха относно пет лица, които да изпълняват функцията на председател на арбитражния състав. Съюзът и Обединеното кралство съответно предложиха по 10 лица за функциите на членове на арбитражния състав.

               Поради това позицията на Съюза следва да бъде да се подкрепи приемането на решение от Съвместния комитет съгласно член 171, параграф 1 от Споразумението за оттегляне за съставяне на списък от 25 лица, които желаят и могат да изпълняват функцията на арбитри съгласно Споразумението, в съответствие с проекта на решение, приложен към настоящото предложение.

               Освен това Съюзът избра резерв от 17 лица, с които Съюзът може да се свърже при необходимост, когато Съвместният комитет актуализира списъка с 25 лица в съответствие с последното изречение на член 171, параграф 1.

               4.Правно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие. Предвиденият акт ще бъде обвързващ съгласно правото на страните в съответствие с член 166, параграф 2 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               Целта и съдържанието на предвидения акт се отнасят до установяването на позицията на Съюза относно списъка на лицата, които желаят и могат да изпълняват функцията на членове на арбитражни състави съгласно Споразумението за оттегляне. Сключването на Споразумението се основава на член 50, параграф 2 от Договора за Европейския съюз.

               Следователно правното основание за предложеното решение следва да бъде член 50, параграф 2 от Договора за Европейския съюз във връзка с член 218, параграф 9 от ДФЕС.

               5.Публикуване на предвидения акт

               Тъй като целта на решението на Съвместния комитет е да се състави списък на лицата, които желаят и могат да изпълняват функциите на членове на арбитражни състави съгласно Споразумението за оттегляне, е целесъобразно решението на Съвместния комитет да бъде публикувано в Официален вестник на Европейския съюз след приемането му.

               2020/0373 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на назначени от Съюза членове на арбитражен състав съгласно Споразумението

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено чрез Решение (ЕС) 2020/135 на Съвета
                  1
                и влезе в сила на 1 февруари 2020 г.

               (2)Съгласно член 171, параграф 1 от Споразумението за оттегляне Съвместният комитет следва да изготви, не по-късно от края на преходния период, определен в Споразумението за оттегляне, списък с 25 лица, които желаят и могат да изпълняват функцията на членове на арбитражен състав. Съвместният комитет следва да направи необходимото списъкът да съответства на изискванията във всеки един момент.

               (3)Съгласно член 171, параграф 2 от Споразумението за оттегляне списъкът следва да включва само лица, чиято независимост е извън съмнение, които притежават необходимата квалификация за назначаване на най-висшите съдебни длъжности в собствените си държави, или са юристи с призната компетентност, и които притежават специализирани познания или опит в областта на правото на Съюза и международното публично право. Списъкът не следва да включва лица, които са членове, длъжностни лица или други служители на институциите на Съюза, на правителството на държава членка или на правителството на Обединеното кралство.

               (4)Съюзът и Обединеното кралство съвместно предложиха пет лица за длъжността председател на арбитражния състав и всяка от страните предложи десет лица за позицията на член на арбитражния състав,

               (5)Целесъобразно е да се определи позицията, която трябва да се заеме от името на Съюза в рамките на Съвместния комитет.

               (6)Целесъобразно е също така да се създаде резерв от експерти, които желаят и могат да изпълняват функцията на арбитри съгласно Споразумението за оттегляне и с които може да се осъществи връзка, за да се поддържа актуален списъкът от 25 лица от страна на Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден съгласно член 164, параграф 1 от Споразумението за оттегляне, се основава на проекта на решение на Съвместния комитет, приложен към настоящото решение в приложение I.

               Позицията, която трябва да се заеме от името на Съюза на заседанието на Съвместния комитет за вземане на решението, посочено в горната алинея, е да се подкрепи прилагането на бележка към протокола от това заседание, в която се определят процедурите за номиниране в бъдеще на председатели в списъка на председателите на арбитражния състав по Споразумението за оттегляне, както е посочено в приложение II.

               Член 2

               Съставя се резервен списък на лицата, които в бъдеще могат да бъдат предложени от Съюза за попълване на свободни места в списъка с 25 лица, както е посочено в приложение III.

               Член 3

               Решението на Съвместния комитет се публикува в Официален вестник на Европейския съюз.

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (текст от значение за ЕИП) (OВ L 29, 31.1.2020 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на назначени от Съюза членове на арбитражен състав съгласно Споразумението

               ПРИЛОЖЕНИЕ I

               Решение № .../2020 на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия,

               от XXX година

               за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на съюзни членове на арбитражен състав съгласно Споразумението

               СЪВМЕСТНИЯТ КОМИТЕТ,

               като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия
                  1
                („Споразумението за оттегляне“), и по-специално член 171, параграф 1 от него,

               като има предвид, че:

               (1)Съгласно член 171, параграф 1 от Споразумението за оттегляне Съвместният комитет следва да състави, не по-късно от края на преходния период, определен в посоченото Споразумение, списък с 25 лица, които желаят и могат да изпълняват функцията на членове на арбитражен състав,

               (2)Съгласно член 171, параграф 2 от Споразумението за оттегляне списъкът следва да включва само лица, чиято независимост е извън съмнение, които притежават необходимата квалификация за назначаване на най-висшите съдебни длъжности в собствените си държави, или са юристи с призната компетентност, и които притежават специализирани познания или опит в областта на правото на Съюза и международното публично право. Тези лица не следва да бъдат членове, длъжностни лица или други служители на институциите на Съюза, на правителството на държава членка или на правителството на Обединеното кралство,

               (3)С оглед на съвместното предложение на Съюза и Обединеното кралство за пет лица за функцията на председател на арбитражния състав и съответните предложения на Съюза и на Обединеното кралство за по десет лица за функциите на членове на арбитражния състав,

               ПРИЕ НАСТОЯЩОТО РЕШЕНИЕ:

               Член 1

               Списъкът от 25 лица, които желаят и могат да изпълняват функцията на арбитри съгласно Споразумението за оттегляне, се съдържа в приложение I.

               Член 2

               Настоящото решение влиза в сила на 1 януари 2021 г.

               Съставено в Брюксел на […] година.

                  За Съвместния комитет

                  Съпредседатели

               ПРИЛОЖЕНИЕ I

               към Решение №.../2020 на Съвместния комитет

               Председатели на арбитражния състав по Споразумението за оттегляне

               г-жа Corinna Wissels

               г-жа Angelika Helene Anna Nussberger

               г-н Jan Klucka

               сър Daniel Bethlehem

               г-жа Gabrielle Kaufmann-Kohler

               Обикновени членове на арбитражния състав по Споразумението за оттегляне

               ЕС:

               г-н Hubert Legal

               г-жа Helena Jaderblöm

               г-жа Ursula Kriebaum

               г-н Jan Wouters

               г-н Christoph Walter Hermann

               г-н Javier Diez-Hochleitner

               г-жа Alice Guimaraes-Purokoski

               г-н Barry Doherty

               г-жа Tamara Capeta

               г-н Nico Schrijver

               ОБЕДИНЕНО КРАЛСТВО:

               сър Gerald Barling

               сър Christopher Bellamy

               г-н Zachary Douglas

               сър Patrick Elias

               лейди Elizabeth Gloster

               сър Peter Gross

               г-н Toby Landau QC

               г-н Dan Sarooshi QC

               г-жа Jemima Stratford QC

               сър Michael Wood

                     (1)

                  OВ L 29, 31.1.2020 г., стр. 7.

    ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на назначени от Съюза членове на арбитражен състав съгласно Споразумението

               ПРИЛОЖЕНИЕ II

               Проект на бележка към протокола от заседанието на Съвместния комитет по Споразумението за оттегляне, хх декември 2020 г., за определяне на процедури за номиниране в бъдеще на председатели в списъка на председателите на арбитражния състав по Споразумението за оттегляне

                  Днес Съвместният комитет прие списъка от 25 лица, които желаят и могат да изпълняват функциите на членове на арбитражен състав в съответствие с член 171 от Споразумението за оттегляне. Страните припомнят, че петото лице в списъка на председателите беше избрано след теглене на жребий на 9 декември 2020 г. в присъствието на представители на двете страни.

                  За да се осигури баланс във времето, следва да се прилага ротация, при която когато се освободи място, заемано от председател, излъчен от страната, чиито кандидати заемат три от петте места в списъка, другата страна ще представи трима кандидати, измежду които първата страна ще избере в рамките на три работни дни председател, който да попълни това свободно място.

                  Ако се освободи място, заемано от председател, излъчен от страната, чиито кандидати заемат две от петте места в списъка, няма да има ротация и тази страна ще представи трима кандидати, измежду които другата страна ще избере в рамките на три работни дни председател, който да попълни това свободно място.

                  Съответно в списъка на председателите в нито един момент няма да има по-малко от двама председатели, излъчени от всяка от страните.

                  След всяка замяна, посочена по-горе, Съвместният комитет следва да измени списъка от 25 лица с решение, прието в съответствие с член 171 от Споразумението за оттегляне.

                  Във всеки случай Съвместният комитет ще преразгледа списъка от 25 лица две години след влизането в сила на приетото днес решение на Съвместния комитет. По време на това преразглеждане страните ще направят всичко възможно, за да предложат съвместно списък с петима председатели, както е посочено в Споразумението за оттегляне. Този списък следва да замени предишния списък не по-късно от шест месеца от началото на преразглеждането.

                  Ако по време на процеса на преразглеждане не може да се постигне съгласие относно петия председател, страната, чиито кандидати заемат две от петте места в списъка към този момент, ще представи трима кандидати, измежду които другата страна ще избере в рамките на три дни председател, който да попълни това място в списъка. След процеса на преразглеждане Съвместният комитет следва да измени списъка от 25 лица с решение, прието в съответствие с член 171 от Споразумението за оттегляне.

                  Всички кандидати, предложени от една от страните за подбор от другата страна в съответствие с процедурата, посочена в настоящата бележка, трябва да отговарят на критериите, посочени в член 171 от Споразумението за оттегляне, и когато една от страните основателно счита, че това не е така, тя си запазва правото на възражение срещу включването или назначаването на такъв кандидат.

    ---documentbreak--- NA ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел, 27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден по силата на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, във връзка с приемането на решение за съставяне на списък от 25 лица, които желаят и могат да изпълняват функциите на членове на арбитражен състав съгласно Споразумението, и на резервен списък на лицата, които желаят и могат да изпълняват функциите на назначени от Съюза членове на арбитражен състав съгласно Споразумението

               ПРИЛОЖЕНИЕ III

                  Резервен списък на кандидатите, които желаят и могат да изпълняват функциите на съюзни членове на арбитражен състав съгласно Споразумението

               г-н Myron Nicolatos

               г-н Ezio Perillo

               г-н Vilenas Vadapalas

               г-н Andreas Müller

               г-н Pierre d’Argent

               г-н Radostin Georgiev Petrov

               г-н Costas Clerides

               г-н Antonin Mokry

               г-н Carri Ginter

               г-н Nikolaos Markopoulos

               г-н Jukka Snell

               г-н Janos Martonyi

               г-жа Alessandra Pietrobon

               г-н Ignas Vegele

               г-жа Anita Kovalevska

               г-н Kaj I. Hober

               г-н Matej Avbelj